યશરાજ ફિલ્મ્સએ ઇન્ટરનેટના જમાનાને અનુરૂપ થવા વાય ફિલ્મ્સ નામે યુટ્યુબ પર એક ચૅનલ શરૂ કરી છે. એમાં મેન્સ વર્લ્ડ નામે ચાર હપ્તાની એક વેબ સિરીઝ ચલાવેલી. એમાં આવો જ સવાલ હતો કે આપણી દુનિયામાં સ્ત્રીઓની જગ્યાએ પુરુષો અને પુરુષોની જગ્યાએ સ્ત્રીઓ ગોઠવાઈ જાય તો? ડિટ્ટો એ જ કન્સેપ્ટને આપણે મોટા પડદે જોતા હોઈએ એવું આ ‘કી ઍન્ડ કા’માં લાગે છે. આ આઇડિયાથી રાઇટર-ડિરેક્ટર આર. બાલ્કી એટલાબધા રોમાંચિત થઈ ગયા હોય એવું દેખાય છે કે અડધી ફિલ્મ તો જો પુરુષ પત્નીના રોલમાં હોય તો શું થાય એના પૉસિબલ સિનારિયો વિચારવામાં જ નીકળી જાય છે. એમાં તે બિલકુલ ભૂલી જાય છે કે પુરુષ ઘર સંભાળે તો જરૂરી નથી તે પણ અન્ય સ્ત્રીઓને ભેગી કરીને કિટી પાર્ટી જ કરે, ભલે હાથમાં પણ મંગળસૂત્ર પહેરે, પાર્ટી વગેરે સોશ્યલ ગેધરિંગમાં તે સ્ત્રીઓ અને અન્ય પત્નીઓ સાથે જ વાતો કર્યા કરે, તે ઘરજમાઈ જ બને, કુકરી બુક્સ જ વાંચે.